《古意席上为徐子宜侍郎赋》
宋代·刘过

桃李多芳妍，开落如春风。托身终自天，花不百日红。

残月望朝日，各自相西东。为君整仪容，照水不照镜。

为君进甘旨，君视肉有堇。悲歌欲感君，声若君不闻。

金玉徒结君，君看若浮云。父母长叹息，谓儿好容德。

脂泽固不妍，珠翠亦无色。娉婷艳阳春，自丑不自惜。

君心河汉流，为雨不复收。妾心东流水，赴海终不止。

作者简介：刘过（1154～1206）南宋文学家，字改之，号龙洲道人。吉州太和（今江西泰和县）人，长于庐陵（今江西吉安），去世于江苏昆山，今其墓尚在。四次应举不中，流落江湖间，布衣终身。曾为陆游、辛弃疾所赏，亦与陈亮、岳珂友善。词风与辛弃疾相近，抒发抗金抱负狂逸俊致，与刘克庄、刘辰翁享有“辛派三刘”之誉，又与刘仙伦合称为“庐陵二布衣”。有《龙洲集》、《龙洲词》。